Zagreb, 31.1.2023.

**DVA TJEDNA ŠUTNJE ODGOVORNIH:**

*Vlada hitno mora preuzeti odgovornost za smrti na našim granicama!*

Prije točno dva tjedna, 17. siječnja, Europski sud za ljudska prava u slučaju [*Daraibou protiv Hrvatske*](https://hudoc.echr.coe.int/eng#%7B%22itemid%22:[%22001-222311%22]%7D) potvrdio je kako je Hrvatska [prekršila pravo na život](https://www.cms.hr/hr/azil-i-integracijske-politike/europski-sud-za-ljudska-prava-utvrdio-da-je-hrvatska-odgovorna-za-smrti-i-ozljede-osoba-koje-je-lisila-slobode) mladića koji su se nalazili u prostorijama granične policije, odnosno pod kontrolom hrvatskih vlasti.

Trojica mladića poginula su nakon izbijanja požara dok su bili u policijskom pritvoru, a preživjeli, **Abdeljalil Daraibou** zadobio je teške povrede te jedva izvukao živu glavu iz Postaje granične policije Bajakovo. Sud je također potvrdio i proceduralnu povredu prava na život. Time je presudom po [drugi put](https://www.cms.hr/system/article_document/doc/755/Dodatak_priop_enju_-_sa_etak_presude_ESLJP.pdf) potvrdio ono na što CMS godinama upozorava: istrage u kaznena djela počinjena prema izbjeglicama i drugim migrantima su neučinkovite, što još jednom pokazuje sustavnost kršenja ljudskih prava izbjeglica i drugih migranata.

Premijer **Andrej Plenković** i ministar unutarnjih poslova **Davor Božinović** na ovu, izrazito važnu, presudu protiv Hrvatske već se dva tjedna nisu oglasili ni očitovali, premda se radi o iznimno teškom kršenju jednog od najosnovnijih ljudskih prava: prava na život i to u punom opsegu. Radi se o životima za koje je potvrđeno da ne bi bili izgubljeni da su hrvatske vlasti postupale u skladu sa zakonom i da su poštivale ljudska prava. Radi se o ljudima koji bi danas bili živi i o Abdeljalilu koji bi danas bio zdrav mlad čovjek da su hrvatske vlasti zaštitile njihove živote i sigurnost.

“Vlada još uvijek, ni nakon dvije presude Europskog suda za ljudska prava, tisuća svjedočanstva, dokumentacije, izvještaja, snimki i fotografija ne priznaje da postoji sustavan problem, kada je to već jasno i vrapcima na grani. To je priznanje prvi korak k preuzimanju odgovornosti, a preuzimanje odgovornosti je prvi korak k sustavnom rješavanju sustavnih problema. Kada će Vlada preuzeti odgovornost za smrti i utvrđena kršenja prava izbjeglica i drugih migranata?”, istaknula jena današnjoj konferenciji za medije **Antonia Pindulić**, pravnica Centra za mirovne studije, organizacije uz čiju je podršku pokrenut slučaj pred Europskim sudom za ljudska prava.

Centar za mirovne studije, kao i druge organizacije i institucije te mediji, godinama upozorava da policija koristi neformalne prostore za detenciju, odnosno pritvor, izbjeglica i drugih migranata.   
“Za zaštitu života osoba odgovorna je država koja ih je smjestila u prostorije bez uporabne dozvole, evakuacijskog plana te bez poštivanja mjera o zaštiti od požara”, pojasnila je **Lidija Horvat**, Abdeljalilova odvjetnica što stoji u presudi suda. Također, presudom je utvrđeno da su hrvatske vlasti propustile provesti odredbe domaćeg prava koje jamče poštovanje prava na život, a posebice nisu uspjeli osigurati prevenciju sličnih opasnih situacija u budućnosti.

“Sud je i ukazao na sustavni propust Republike Hrvatske u ovom slučaju te postavio i viši standard. Naime, sukladno zaključku Suda, čak i kada državne vlasti nisu znale niti mogle

posumnjati u specifičan slijed događaja, obveza zaštite zdravlja i dobrobiti pojedinca koji se nalazi pod detencijom države, jasno upućuje na obvezu države da zaštiti živote uhićenih i pritvorenih osoba”, istaknula je važnost ove presude odvjetnica **Lidija Horvat**.

Presuda nažalost ne može vratiti izgubljene živote ni zdravlje, no može dovesti do promjena u sustavu koje će osigurati da se ovo zaista ne dogodi više nikome i nikada. Kada će i hoće li do tih promjena doći ovisi o tome kad će se Vlada Republike Hrvatske preuzeti odgovornost i prestati okretati glavu od presuda o teškim kršenjima ljudskih prava.

Kontakt: 0981898457, [lovorka.sosic@cms.hr](mailto:lovorka.sosic@cms.hr)